หมู่เกาะคุก

หมู่เกาะคุก (อังกฤษ: Cook Islands; มาวรีหมู่เกาะคุก: Kūki 'Āirani) เป็นประเทศหมู่เกาะแบบมีสัมพันธ์เสรีกับประเทศนิวซีแลนด์ ตั้งอยู่ในมหาสมุทรแปซิฟิกตอนใต้ ประกอบไปด้วยเกาะน้อยใหญ่จำนวน 15 เกาะ มีพื้นที่ทั้งหมด 240 ตารางกิโลเมตร (93 ตารางไมล์) เขตเศรษฐกิจจำเพาะของหมู่เกาะคุก (EEZ) กินอาณาเขตถึง 1,960,027 ตารางกิโลเมตร (756,771 ตารางไมล์) ของมหาสมุทร นิวซีแลนด์มีบทบาทในการดูแลด้านการป้องกันประเทศและด้านการต่างประเทศ แต่อำนาจเหล่านี้จะต้องได้รับการหารือกับรัฐบาลหมู่เกาะคุกก่อน ในสมัยปัจจุบันนั้น หมู่เกาะคุกได้มีนโยบายการต่างประเทศที่มีความอิสระมากขึ้น ประชาชนชาวหมู่เกาะคุกนั้นถือสัญชาตินิวซีแลนด์ และสัญชาติชาวเกาะคุกด้วย ซึ่งสัญชาตินี้ไม่ได้ให้แก่ชาวนิวซีแลนด์ทุกคน หมู่เกาะคุกเป็นสมาชิกแห่งประชาคมแปซิฟิกตั้งแต่ปี ค.ศ. 1980 บริเวณที่อยู่อาศัยหลักของหมู่เกาะคุกนั้นตั้งอยู่บนเกาะราโรโตงา (13,007 คน ในการสำรวจสำมะโนประชากรปี ค.ศ. 2016) อันเป็นที่ตั้งของสนามบินนานาชาติราโรโตงา นอกจากนี้ยังมีชาวหมู่เกาะคุกอาศัยอยู่ในประเทศนิวซีแลนด์จำนวนมาก ในการสำรวจเมื่อปี ค.ศ. 2013 มีชาวหมู่เกาะคุกถึง 61,839 คน รายได้สำคัญของหมู่เกาะคุกมาจากการท่องเที่ยว ซึ่งเป็นอุตสาหกรรมอันดับหนึ่งของประเทศ โดยมีนักท่องเที่ยวกว่า 168,000 คนในปี ค.ศ. 2018 เนื่องด้วยความอุดมสมบูรณ์ของทรัพยากรธรรมชาติ อีกทั้งยังมีการส่งผลไม้ขายออกนอกประเทศอีกด้วย เศรษฐกิจ เศรษฐกิจได้รับผลกระทบอย่างมากจากภูมิศาสตร์ หมู่เกาะคุกถูกแยกตัวออกจากตลาดต่างประเทศ และมีโครงสร้างพื้นฐานที่ไม่เพียงพอ ขาดแคลนทรัพยากรธรรมชาติที่สำคัญ ยกเว้นแร่ธาตุสำคัญในท้องทะเล มีการผลิตที่จำกัด และได้รับผลกระทบจากภัยพิบัติทางธรรมชาติในระดับปานกลาง การท่องเที่ยวเป็นฐานเศรษฐกิจที่คิดเป็นประมาณ 67.5% ของ GDP นอกจากนี้ เศรษฐกิจยังได้รับการสนับสนุนจากความช่วยเหลือจากต่างประเทศซึ่งส่วนใหญ่มาจากนิวซีแลนด์ จีนยังได้ให้ความช่วยเหลือจากต่างประเทศ ซึ่งส่งผลให้เกิดโครงการต่างๆ เช่น การสร้างอาคารสำนักงานตำรวจ หมู่เกาะคุกกำลังขยายภาคการเกษตร การทำเหมืองแร่ และการประมง ซึ่งประสบความสำเร็จแตกต่างกันไป อ้างอิง ดูเพิ่ม Gilson, Richard. The Cook Islands 1820–1950. Wellington, New Zealand: Victoria University Press. 1980. ISBN 0-7055-0735-1 แหล่งข้อมูลอื่น วิกิมีเดียคอมมอนส์มีสื่อเกี่ยวกับ หมู่เกาะคุก เว็บไซต์ทางการ – รัฐบาลหมู่เกาะคุก Cook Islands News – ข่าวและหนังสือพิมพ์ Chief of State and Cabinet Members. CIA. Cook Islands. The World Factbook. Central Intelligence Agency. Cook Islands. จาก UCB Libraries GovPubs. หมู่เกาะคุก ที่เว็บไซต์ Curlie